text: FGU
  
  publiceret: 2023-05-03 11:58:46+02:00
  FGU er en uddannelse for unge op til 25 år, der har behov for et samlet uddannelsestilbud efter grundskolen for at blive klar til enten en erhvervsuddannelse, en gymnasial uddannelse eller beskæftigelse. Uddannelsen er tilpasset den enkelte unges behov og interesser. Uddannelsen blev udbudt første gang i 2019.
  FGU har fokus på at opbygge et fagligt/pædagogisk skolemiljø med et stærkt ungdomsmiljø, som skal understøtte, at så mange elever som muligt kan indgå i et fællesskab og over tid blive parate til andre ungdomsuddannelser eller arbejdsmarkedet.
  Uddannelsen er sammensat af undervisning i 12 forskellige faglige temaer og ni almene fag. Undervisningen i de faglige temaer introducerer til erhvervsuddannelsesområder og kan afsluttes med et uddannelsesbevis. De almene fag kan give adgang til erhvervsuddannelser og gymnasiale uddannelser. Ved afslutning af forløb af mindst 12 ugers varighed modtager eleven et kompetencebevis, som dokumentation for elevens opnåede faglige kompetencer og eventuelt de dertil knyttede sociale og personlige kompetencer.
  Uddannelsen indledes typisk på det spor, der kaldes basis, som introducerer til de 3 øvrige uddannelsesspor: Almen grunduddannelse, Produktionsgrunduddannelse og Erhvervsgrunduddannelse. Eleven skal efter basisforløbet vælge mellem et af de tre øvrige spor.
  I sporet Almen Grunduddannelse arbejder eleven med almene fag og forskellige praksisser. Undervisningen på dette spor knytter fagene tæt til projekter og temaer, der arbejdes med på holdet, med det formål at gøre det teoretiske eller abstrakte konkret og virkelighedsnært. Matematik- og danskundervisning er obligatorisk. Eleven kan gå til afsluttende prøve i de almene fag på de niveauer de udbydes.
  I sporet Produktionsgrunduddannelse arbejder eleven med forskellige produktioner og håndværk. Uddannelsessporet er særligt rettet mod de elever, der lærer bedst ved at bruge deres hænder. Derfor gennemføres undervisningen indenfor et fagligt tema og på et værksted med egentlig produktion, og undervisningen består af 2/3 produktion og 1/3 teori. Formålet med denne opbygning er, at gøre den unge klar til en erhvervsuddannelse, anden ungdomsuddannelse eller til ufaglært beskæftigelse. Udover at vælge et fagligt tema, skal den unge også deltage i undervisningen i de almene fag som for eksempel dansk, matematik og PASE (Privatøkonomi, Arbejdslære, Samarbejdslære og Erhvervslære). Eleven kan gå til afsluttende praksisrelateret prøve i de almene fag på de niveauer, som fagene udbydes på.
  I sporet Erhvervsgrunduddannelse er eleven i virksomhedspraktik, som kombineres med et skoleforløb, hvor eleven deltager i undervisning med relevans for praktikforløbet. Undervisningen er fordelt med 2/3 virksomhedspraktik og 1/3 skoleundervisning. I praktikken undervises eleven i et fagligt tema. Ved siden af praktikforløbet deltager den unge i skoleforløb, som skal understøtte virksomhedspraktikken eksempelvis AMU-kurser eller matematik og danskundervisning. Eleven kan gå til praksisrelateret prøve i de almene fag på de niveauer, som fagene udbydes på.
  På alle sporene er det muligt at få undervisning på forskellige niveauer, og de unge får den tid, de har behov for, til at gennemføre et niveau. Der er altså ikke krav om, at de unge skal gennemføre et niveau indenfor en bestemt tidsramme. Samtidig stræbes der efter en progression i elevens deltagelse, så eleven over tid får udviklet sine kompetencer til på længere sigt at kunne indgå i fællesskaber på en arbejdsplads eller en ungdomsuddannelse. Under hele uddannelsesforløbet tilbydes eleven adgang til specialpædagogisk støtte, ordblindeundervisning eller erhvervstræning.